Finna má upplýsingar um réttindi sem fylgja dvalarleyfi við umfjöllun um hvert leyfi . Erlend vottorð þurfa að vera staðfest með apostille vottun eða tvöfaldri staðfestingu , eftir því sem við á . Umsækjandi um fyrsta dvalarleyfi þarf að gera ráð fyrir að liðið geti allt að 180 dagar frá því að umsókn er lögð fram og greidd og þar til hún er tekin til vinnslu hjá Útlendingastofnun . Ef í ljós kemur við yfirferð gagna að þau eru ófullnægjandi er umsækjanda sent bréf þar sem útskýrt er hvaða gögn vantar og frestur veittur til að leggja þau fram . Séu framlögð gögn enn ekki fullnægjandi mun vinnsla umsóknar tefjast . Leggi umsækjandi ekki fram umbeðin gögn er umsókn synjað þar sem ekki er hægt að sannreyna að umsækjandi uppfylli skilyrði dvalarleyfis . Uppfylli umsækjandi öll skilyrði dvalarleyfis er leyfið veitt og umsækjanda í framhaldinu send tilkynning um veitinguna . Þurfi umsækjandi vegabréfsáritun til að komast til landsins er áritun send til viðeigandi sendiráðs . Dvalarleyfið verður ekki gefið út fyrr en umsækjandi hefur mætt í myndatöku til Útlendingastofnunar eða sýslumanna utan höfuðborgarsvæðisins innan viku frá komu til landsins , tilkynnt um dvalarstað til Útlendingastofnunar og gengist undir læknisskoðun innan tveggja vikna frá komu til landsins , ef við á . Sé það gert er umsækjanda heimilt að dveljast á landinu á meðan umsókn er til vinnslu . Tekin er mynd af umsækjanda og þarf hann að veita rithandarsýnishorn . Útlendingastofnun tekur skriflega ákvörðun um synjun dvalarleyfis og er ákvörðunin kæranleg til kærunefndar útlendingamála . Telji umsækjandi sig uppfylla skilyrði annars dvalarleyfis en þess sem synjað var , getur hann lagt fram dvalarleyfisumsókn innan 30 daga frá móttöku synjunar . Umsækjandi getur sótt um frestun réttaráhrifa til kærunefndar útlendingamála . Í þeim tilvikum þar sem kæra frestar réttaráhrifum þarf umsækjandi ekki að yfirgefa landið meðan umsókn er til vinnslu hjá kærunefnd útlendingamála og er staða umsækjanda á meðan sú sama og ef dvalarleyfisumsókn hans hefði ekki verið synjað af Útlendingastofnun . Sé réttaráhrifum ákvörðunar hins vegar ekki frestað þýðir það að umsækjandi sem hefur fengið synjun á dvalarleyfi hjá Útlendingastofnun þarf að yfirgefa landið innan tilskilins frests eða þegar heimild til dvalar á grundvelli áritanafrelsis rennur út . Geri hann það ekki verður dvöl umsækjanda hér á landi ólögmæt og getur það leitt til brottvísunar og endurkomubanns .